ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од 25.02.2022.године изабрани смо у комисију за припрему извештаја о кандидатима за избор у звање РЕДОВНОГ ПРОФЕСОРА за ужу научну област ОПШТА ПСИХОЛОГИЈА.

На конкурс објављен 9.3.2022. у броју 977 oгласних новина Националне службе за запошљавање, ''Послови'', пријавила се једна кандидаткиња, др Ана Алтарас Димитријевић, ванредни професор.

Проучивши конкурсни материјал, подносимо Изборном већу следећи

И З В Е Ш Т А Ј

**Кључни подаци из радне биографије: академско образовање, звања и запослења.**Др Ана Алтарас Димитријевић рођена је 30. априла 1975. године у Београду. Основну школу похађала је у Београду и Минхену, а средње образовање стекла у III београдској гимназији.Основне студије психологије уписала је 1993, а завршила1999.Годинена Филозофском факултету у Београду,и то с оценом 10 на дипломском испиту и просечном оценом 9,68 током студија.Непосредно по завршетку основних уписала је и магистарске студије на истом факултету, с тим што се школске 2000/2001. године пребацила са смера клиничка на смер педагошка психологија. Постдипломске студије у овој области завршила је 2005. године, остваривши просечну оцену 10,00на испитима и успешно одбранивши магистарску тезу под називом „Персонални чиниоци школске успешности и подбациавња интелектуално даровитих и просечних ученика“ (ментор проф. др Ксенија Радош).Звање доктора наука стекла је 2008. године, такође на Филозофском факултету Универзитета у Београду, одбранивши докторску дисертацију на тему „Савремени приступи и конструкти у психологији интелигенције: теоријска и емпиријска валидација становишта о вишеврсним 'неакадемским' интелигенцијама“ (ментор проф. др Ксенија Радош).Др Ана Алтарас Димитријевић се даље стручно усавршава на Универзитету у Ростоку, где је актуелно пријављена као кандидат за хабилитацију (ментор проф. др Ефа Штумф). Течно говори енглески и немачки, а шпанским језиком влада на нивоу Б2.

У току својих постдипломских студија, априла 2001. године, др Ана Алтарас Димитријевић примљена је као асистент-приправник на Одељење за психологију Филозофског факултета у Београду, где је запослена до данас. 2005. године бирана је у звање асистента, 2012. постала доцент, а 2017. напредовала у садашње звање ванредног професора. У периоду од априла 2016. до јануара 2018. године кандидаткиња је такође била ангажована као научни сарадник (са делом радног времена) на Институту за педагошку психологију Универзитета у Ростоку(Немачка), где је претходно, 2015. године, учествовала у извођењу наставе као гостујући предавач.

Поред задатака дефинисаних њеним радним местом на факултету, др Ана Алтарас Димитријевићпреузимала је идруге професионалне ангажмане који одговарају њеном академском и стручном профилу. У више наврата током последњих двадесет година била је члан радних група и комисија образованих од стране *Министарства просвете, науке и технолошког развоја Републике Србије*, нарочито када је требало решавати стратешка и системска питања образовања ученика са потребом за додатном подршком, укључујући ту и ученике изузетних способности (тј. даровите). Конкретно, у оквиру последњег изборног периода, кандидаткиња је учествовала у изради нацрта *Стратегије образовања и васпитања до 2030. године* – дела који се тиче образовања ученика изузетних способности. Као експерт у области образовања даровитих,претходноје такође била сарадник у два пројекта *Завода за унапређивање образовања и васпитања*који су имали за циљ унапређивање (индивидуализованог) рада са даровитим ученицима у нашем образовном систему. Поврх тога, др Ана Алтарас Димитријевић је и сама осмислила и спровела низ обука (акредитованих програма стручног усавршавања, симпозијума и радионица) намењених наставницима и стручним сарадницима, а усмерених на јачање њихових компетенција за препознавање и подстицање даровитих ученика. Кандидаткиња је такође дала свој стручни допринос дефинисању исхода наставе психологије у гимназијама и изради приручника за имплементацију тих исхода у пракси. 2012. до 2016. године била је члан редакције научног часописа *Психологија*(на позив главних уредника проф. др Александра Костића односно проф. др Горана Кнежевића), а од 2021. обавља функцију извршног уредника у часопису *Примењена психологија* (на позив главне уреднице, проф. др Снежане Смедеревац). Кандидаткиња је члан већег броја националнихи међународних професионалних организација, при чему посебно треба истаћи њену улогу националног координатора унутар *International Society for Emotional Intelligence*(од 2017. године). Активна је и у оквиру Друштва психолога Србије, које јој је 2020. године поверило функцију ко-председника програмског одбора 68. конгреса психолога, а 2017. доделило годишњу награду „Живорад Жића Васић“ за популаризацију психологије.

**Педагошки рад: настава и развој научно-наставног подмлатка.** Др Ана Алтарас Димитријевић има двадесетогодишње искуство у педагошком раду у високом школству. Заједно са проф. др Зораном Јолић Марјановићактуелно води четири курса на основним студијама психологије (Психологија интелигенције, Психологија даровитости, Когнитивно процењивање 1 и 2), и један курс на докторским студијама (Савремени трендови у истраживању и процени способности). Када је реч о мастер студијама при Одељењу за психологију, кандидаткиња учествује у извођењу наставе на једном изборном курсу (Модели подршке деци за потребом за додатном подршком), а требало би даод наредне школске године према новоакредитованом програму реализује још један курс (Емоционална интелигенција). Осим тога, од 2011. године води и један изборни курс (Образовање даровитих) у оквиру мастер студија „Образовне политике“ при Универзитету у Београду.

У свом раду са студентима др Ана Алтарас Димитријевић примењује разноврсне наставне методе, посебно водећи рачуна о томе да се студентима омогући активно учешћеу настави, размена мишљења и дискусија (у малим групама и пленуму), те известан избор у одређивању динамике и начина испуњавања (пред)испитних обавеза. Што се тиче садржинских аспеката наставе, кандидаткиња редовно обогаћује своја предавања и презентације новим елементима, како би студенти били у току и с актуелним трендовима и сазнањима у областима које треба да им се приближе. О квалитету наставе др Ане Алтарас Димитријевић говоре и студентске евалуације: у периоду 2017–2022. године просечне оцене њеног педагошког рада на различитим курсевима кретале су се у опсегу 4,56 до 5,00.

Кандидаткиња је успешно извела једног доктора психолошких наука (доц. др Лука Мијатовић) и актуелно менторише још две студенткиње докторских студија. У претходном изборном периоду два пута јебила члан комисија за оцену и одбрану докторских дисертација. У истом периоду такође је биламентор за израду два и члан комисије за одбрану 11 мастер радова.

**Научно-истраживачки рад.** Од почетка свог рада на Филозофском факултету, др Ана Алтарас Димитријевић учествовала је у реализацији пројеката Института за психологију које је подржавало *Министарство просвете, науке и технолошког развоја Републике Србије* (пројекти бр. 1690, 149018D и 179018). Од 2020. наовамо кандидаткиња је истраживач на пројектима Филозофског факултета које финансира исто министарство (уговори бр. 451-03-68/2020-14/200163, 451-03-9/2021-14/200163 и 451-03-68/2022-14/200163). Осим тога, део је дванаесточланог тима који од јануара текуће године реализује трогодишњи пројекат одобрен у оквиру конкурса „Идеје“ Фонда за науку Републике Србије (Project PEERSolvers, уговор бр. 7744729).

Др Ана Алтарас Димитријевић једо сада написала три научне монографије (*Даровитост и подбацивање*, 2005; *Образовање ученика изузетних способности: научне основе и смернице за школску праксу*, 2016; и*Емоционална интелигенција: концептуализација и мерење*, 2022) иприредила једну (*Даровитост: погледи и огледи*, 2012). Коауторка је уџбеника из психологије намењеног ученицима другог разреда гимназије и другог и трећег разреда подручја рада економија, право и администрација. Поред тога, објавила је преко 20 радова у научним часописима и тематским зборницима, и имала преко 50 саопштења на домаћим и међународним научним скуповима. Око две трећине својих чланака кандидаткиња је публиковала у међународним научним часописима, категорија М21–М23. Њени радови су до сада цитирани 363 пута (према Google scholar citation, h-index=9) и сврставају је у водеће ауторе у области психологије даровитостии истраживања емоционалне интелигенције у нашој земљи.

У наставку овог извештајаосврнућемо се самона радове кандидаткиње који су објављени након њеног избора у звање ванредног професора.

1. У претходном изборном периоду, кандидаткиња се појачано посветила истраживању**емоционалне интелигенције**, које јепокренула у својој докторској дисертацији.Ово је резултирало објављивањем једне монографије, једног поглавља у зборнику међународног значаја, шест оригиналних истраживачких чланака (од тога пет у међународнимчасописима) и два саопштења штампана у целини у зборницима радова с конгреса.

Монографија *Емоционална интелигенција: концептуализација и мерење* изложена је на 129 ауторских страна, праћених списком од преко две стотине референци. Како примећују рецензенти ове публикације, реч је о штиву које нуди исцрпан и добро утемељен одговор на питање шта је то емоционална интелигенција, односно да ли је и како могуће мерити је, а које ће представљати незаобилазно и чврсто полазиште за свакога ко жели ваљано да се информише о овом конструкту и евентуално се упусти у његову процену и истраживање. Први део књиге – посвећен историјској и концептуалној анализи емоционалне интелигенције – читаоцима пружа веома корисну појмовну мапу која јасно упућује на позицију овог међу сродним конструктима, а потом и ретко дубок увид у могућности његовог научног одређења, те тиме и у срж појма „интелигенција“ уопште. Други део окреће се питању мерења емоционалне интелигенције и представља један од најсистематичнијих и најоригиналнијих прегледа начина на које се прилази њеној квантификацији, а уоквирен је пажљивим разматрањем изазова који се притом постављају (с почетка поглавља) односно указивањем на перспективе и правце даљег развоја тестова емоционалне интелигенције (с краја излагања).

Комплементарно овој монографији је релативно обимно поглавље „Research on ability and trait emotional intelligence in Serbia: Efforts to validate the constructs and latest insights into their relationships with demographic variables“,објављено 2021. године у тематском зборнику*Eastern European perspectives on emotional intelligence: Current developments and research* издавача *Taylor & Francis*. У овом раду кандидаткиња и њена коауторка, Зорана Јолић Марјановић, дају сажет али целовит преглед сазнања стечених током првих десет година истраживања емоционалне интелигенције у Србији, а потом излажу и резултате оригиналне студије које се бавила демографским корелатима овог конструкта. У интерпретацији тих резултата, ауторке нуде нове начине сагледавања полних и узрасних разлика у емоционалној интелигенцији, а у закључку јасно трасирају пут и формулишу низ релевантних питања за будућа истраживања овог скупа когнитивних способности.

Значајан допринос разумевању емоционалне интелигенције др Ана Алтарас Димитријевић дала је и низом од шест оригиналних научних чланака објављених у периоду 2018–2021. Конкретно, кандидаткиња – која је у пет случајева и прва ауторка ових радова – и њени сараднициизносе нове и драгоцене емпиријске налазе о а) улози емоционалне интелигенције у предикцији психичке добробити(у радукатегорије М22, „Whichever intelligence makes you happy: The role of academic, emotional, and practical abilities in predicting psychological well-being“), интеркултурне ефикасности (у раду категорије М22, „Can ability emotional intelligence help explain intercultural effectiveness? Incremental validity and mediation effects of emotional vocabulary in predicting intercultural judgment“ из 2019. године), те школског постигнућа на адолесцентском узрасту(у раду категорије М21, „The role of strategic emotional intelligence in predicting adolescents’ academic achievement: Possible interplays with verbal intelligence and personality“ из 2021. године); б) могућим изворима емоционалне интелигенције у квалитету везаности (у раду категорије М23, „A further step towards unpacking the variance in trait and ability emotional intelligence: The specific contribution of attachment quality“);в)спонама емоционалне интелигенције са сродним конструтком ментализације (у раду категорије М21, „The Mentalization Scale (MentS): A self-report measure for the assessment of mentalizing capacity“); те г) могућности ваљаног мерења емоционалне интелигенције српком верзијом Теста речника емоција (у раду категорије М51, „The Vocabulary of Emotions Test (VET): Psychometric properties of the Serbian“).

Своја истраживања из области емоционалне интелигенција кандидаткиња је приказивала и у форми саопштења на националним и међународним научним скуповима, од чега су два саопштења штампана у целини, и то у зборнику радова *Емпиријска истраживања у психологији 2020. године*. 2018. била је позвана да одржи предавање на ову тему на Универзитету Матеј Бел у Бањској Бистрици (Словачка).

2. Кандидаткиња је у претходном изборном периоду такође наставила да се бави **даровитошћу и образовањем даровитих**, објавивши на ову тему један чланак и једно саопштење са националног скупа штампано у целини, те организовавши округли сто на *68. конгресу психолога Србије*.У чланку категорије М24 („Да ли су изузетне способности неопходне за изузетна постигнућа: преглед новијих емпиријских налаза о условима за достизање експертизе“), др Ана Алтарас Димитријевић и њене коауторке сучељавају и систематски пореде два становишта о пореклу изузетних, експертских постигнућа, анализирајући њихову позицију с обзиром на четири релевантна питања. Поставивши овај оквир, спроводе обухватан преглед расположивих студија, на основу чега формулишу емпиријски заснованe одговорe на дата питања и извлаче одговарајуће импликације за педагошку праксу. Саопштењем објављеним у целини у Зборнику радова са националног скупа *Евалуација ефеката инклузивног образовања у Републици Србији* **(**„Када су две теже препознатљиве од једне: изазови у разумевању и идентификцији двоструке изузетности“) кандидаткиња и њени коаутори скрећу пажњу на феномен двоструке изузетности и обезбеђују један од ретких извора о тој појави на нашем језику.

3. Најзад, једним делом свог научно-истраживачког рада у претходном изборном периоду кандидаткиња следи раније испољена интересовања за **имплицитнетеорије и процену интелигенције**. О томе сведочи један чланак категорије М51 и једно саопштење на 26. научној конференцији *Педагошка истраживања и школска пракса* штампано у целини у зборнику радова с тог скупа. У првом од ова два рада („Reexamining the association of parental implicit theories of intelligence with children’s mastery orientation and actual aptitude: Is there a meaningful pattern?“) др Ана Алтарас Димитријевић и њене коауторке разматрају узајамне везе између родитељских уверења о променљивости интелигенције, когнитивних способности деце и њихове оријентације на овладавање или беспомоћност, те претпостављају неколико психолошких механизама који стоје иза недостатка оријентације на овладавање. У другом раду („Значај квалитативног приступа у области процени интелигенције“), говорећи о потребама и приликама да се у процени интелигенције примени квалитативни приступ, кандидаткињаи њена коауторка уједнодају смернице за ваљану процену интелигенције, због чега се овај невелики текст може користити као релевантан извор у обуци студената психологије за когнитивно процењивање.

**\* \* \***

Преглед целокупне продукције др Ане Алтарас Димитријевић, као и изабраних радова указује да је онаиспунила свеуслове за избор у звање редовног професора. Од претходног избора у звање, 2017. године, кандидаткиња је објавила једну монографију и укупно 20 радова –осамчланака у научним часописима, једно поглавље у зборнику међународног значаја, те 11 саопштења на међународним и домаћим скуповима, штампаних у целини (укупно четири) или у изводу (укупно седам).Реч је притом о радовима који дотичу важна и сложена психолошка питања из области емоционалне интелигенције, имплицитних теорија и процене интелигенције, као и образовања даровитих, а у којима кандидаткиња демонстрира своју компетентност да уочи и прецизно формулише сржне истраживачке проблеме и да, захваљујући својој систематичности, темељитости и зналачкој употреби научне методологије, понуди теоријски релевантне одговоре и корисне препоруке за праксу. Осим тога, др Ана Алатарас Димитријевић се потврђује и као успешан наставник (о чему сведоче доследно високе оцене у студентским евалуацијама),који уме да студентима систематично и сликовито предочи савремена сазнања из различитих области психологије ипојасни комплексне психолошке проблеме, пренесе практичне вештине (нарочито из домена процене интелектуалних способности и планирања индивидуализације образовног процеса), као и да студенте подстакне на критичко промишљање.

На основу свих наведених чињеница о научном, наставном и стручном раду др Ане Алтарас Димитријевић закључујемо да она обједињује у себи квалитете плодног истраживача и посвећеног универзитетског наставника. Сходно наведеном и имајући у виду да су испуњени сви формални услови за то, **предлажемо изборном већу Филозофског факултета др Ану Алтарас Димитријевић изабере у звање редовног професора за ужу научну област Општа психологија.**

У Београду, 18.04.2022. Комисија:

др Данијела С. Петровић

редовни професор

Филозофски факултет у Београду

др Бланка Богуновић

редовни професор

Факултет музичке уметности у Београду

др Александер Бауцал

редовни професор

Филозофски факултет у Београду

др Тамара ЏамоњаИгњатовић

редовни професор

Филозофски факултет у Београду

др Драган Попадић

редовни професор

Филозофски факултет у Београду